***Καλλιτέχνης-Διοργανωτής.***

***Kaλλιτέχνης ως επιμελητής***

***[Μια σχέση με παρόν και (πιθανόν) μέλλον?***

***Mια πρόκληση για τον 21ο αιώνα?]***

***Προς μια νέα προβληματική***

Δεδομένης της πολυπλοκότητας του καλλιτεχνικού χώρου στη σύγχρονη κοινωνία επιδέχεται εκτεταμένης συζήτησης η ανάπτυξη μιας προβληματικής που εστιάζει αποκλειστικά και μόνο σε έναν και μοναδικό παράγοντα του συστήματος της τέχνης, τον καλλιτέχνη. Παρ’ όλα αυτά, είναι πιθανό να επιβεβαιώσουμε την υπόθεση που τον τοποθετεί στο κέντρο του σχετικού προβληματισμού αφού περάσουμε από ένα αρχικό στάδιο διερεύνησης του βασικού ρόλου του καλλιτέχνη στο σκηνικό της σύγχρονης τέχνης καθώς και της έννοιας της τέχνης σε γενικούς όρους. Κατά συνέπεια, μια νέα επιστημολογική προσέγγιση θα επιβεβαιωθεί πιθανώς μέσα από την εξέλιξη της έρευνάς μας.

Ξεκινώντας από αυτόν τον φιλοσοφικής φύσεως προβληματισμό, είναι πιθανό να θέσουμε μια σειρά ερωτημάτων έχοντας σαν σημείο εκκίνησης το διώνυμο «καλλιτέχνης-διοργανωτής». Μια άλλη στρατηγική που θα μπορούσαμε να χρησιμοποιήσουμε προς την ίδια κατεύθυνση είναι το να θέσουμε ως βάση ερωτήματα τεράστιου βεληνεκούς που απασχολούν εδώ και δεκαετίες τον καλλιτεχνικό χώρο, όπως για παράδειγμα η θέση (*status*) της τέχνης στον κόσμο της διεθνοποίησης και παγκοσμιοποίησης. Με αυτό τον τρόπο, θα επιχειρήσουμε να αποκαλύψουμε, έαν υφίστανται, τις κατευθύνσεις για μια πρώτη προσέγγιση όπου ο καλλιτέχνης λαμβάνει (επι)πλέον την ιδιότητα του διοργανωτή.

* Στον κόσμο της προηγμένης τεχνολογίας, με την εξειδίκευση και τον καταμερισμό της εργασίας να κυριαρχούν η ερώτηση αν ο καλλιτέχνης μπορεί να λειτουργήσει ταυτόχρονα και σαν επιμελητής/διοργανωτής μπορεί να θεωρηθεί ως άκαιρη ή ακόμα και αφελής δεδομένης της εκ φύσεως πολυπλοκότητας της σύγχρονης τέχνης και του συνεχούς εμπλουτισμού της με όλο και περισσότερες συνιστώσες. Ωστόσο, είναι όλο και πιο φανερό οτι αυτές ακριβώς οι νέες καλλιτεχνικές πρακτικές φέρνουν όλο και περισσότερο στο προσκήνιο το διώνυμο «καλλιτένης-επιμελητής/διοργανωτής», τόσο σαν σημείο των καιρών όσο και σαν αναγκαιότητα.
* Η παρούσα κατάσταση είναι αποτέλεσμα μιας εξέλιξης ειδικών παραμέτρων της τέχνης ή βρισκόμαστε μπροστά σε μια εξέλιξη μεγαλύτερης κλίμακας που αφορά στο δίπολο «καλλιτέχνης-καλλιτεχνική δημιουργία» ή και ακόμα είναι αποτέλεσμα μιας ιδιόμορφης προσέγγισης της καλλιτεχνικής δράσης (περίπτωση Fluxus)
* Είναι δυνατόν να ερευνήσουμε περιπτώσεις στην ιστορία της σύγχρονης τέχνης για να κατανοήσουμε καλύτερα και να αποσαφηνίσουμε τις ιδιαιτερότητες αυτού του διώνυμου; Ή θα ήταν προτιμότερο να περιοριστούμε στη συγχρονική εμπειρία για μια συγκριτική και εφ’ όλης της ύλης κριτική προσέγγιση;
* Σε μια πραγματιστική προσέγγιση θα υπάρξει αναγκαιότητα να απομακρυνθούμε από πρακτικές περιστάσεις (επιτυχημένες ή όχι, και διαφορετικής κλίμακας) και να επιδιώξουμε να εντοπίσουμε το στοιχείο που δημιουργεί σύγκλιση ή απόκλιση ανάμεσα σε αυτές τις πρακτικές/πλάνα δράσης.
* Έτσι, είναι πιθανόν να μπορέσουμε να ξεχωρίσουμε τις ευνοϊκές ή τις δυσχερείς συνθήκες για την ανάδυση αυτής της υπόστασης του «καλλιτέχνη-οργανωτή» (δομές του εμπορίου της τέχνης, διεθνοποίηση του τομέα της τέχνης γενικά, επαγγελματικές παραδόσεις που σχετίζονται με το εν λόγω διώνυμο, μορφές καλλιτεχνικής εκπαίδευσης, οικονομικά συστήματα γύρω από την τέχνη, μοντέλα συνεργασίας ανάμεσα στο δημόσιο και τον ιδιωτικό τομέα σχετικά με την καλλιτεχνική δραστηριότητα, εμπόδια και διευκολυντικούς μηχανισμούς θεωρητικής φύσεως...)
* Πώς το περιβάλλον και οι ισχύουσες κοινωνικοπολιτικές συνθήκες κάθε χώρας (στην προοπτική της παγκοσμιοποίησης ή της διευρυμένης Ευρώπης) επηρρεάζουν τελικά τις επιχειρηματικές δράσεις των καλλιτεχνών-διοργανωτών; Νομιμοποιούμαστε στο παρόν να μιλάμε για παραδειγματικές αλλαγές; Μέχρι ποιο σημείο μπορούμε να θωρήσουμε ότι το θέμα «καλλιτέχνης-διοργανωτής» είναι μια άλλη εκδοχή του ερωτήματος για την διεπιφάνεια, τη διάδραση, τη διατομεακότητα/πολυτομεακότητα , τα πολύεργα/διάτεχνα και τα διάμεσα;
* Tι συμβαίνει με τον (επανα)προσδιορισμό μιας σειράς δεξιοτήτων και κατά παράδοση επαγγελμάτων-λειτουργημάτων που μέχρι τώρα κατηγοριοποιούνται ως «καλλιτέχνης», «επιμελητής», «προμηθευτής», «συλλέκτης», «κριτικός τέχνης», «θεωρητικός τέχνης», «ιστορικός τέχνης» και τα συναφή;
* Ποιες είναι οι συνέπειες αυτής της νέας ταξινόμησης για τις στρατηγικές έρευνας και της διδασκαλίας των σχολών Καλών Τεχνών, σε εθνικό, Ευρωπαϊκό και διεθνές επίπεδο;

**Οργανωτική δομή για την ανάπτυξη της συζήτησης**

Σε μια οργανωτική προοπτική, το ζήτημα του καλλιτέχνη ως διοργανωτή-επιμελητή σε αυτή τη διεθνή συνάντηση, θα αντιμετωπιστεί στο επίπεδο και των δύο υποστάσεων (καλλιτέχνης, διοργανωτής) και ταυτόχρονα σε τρεις άξονες ανάλυσης.

Ο πρώτος άξονας δίνει έμφαση στον καλλιτέχνη-οργανωτή και ιδιαίτερα στη δράση και το δημιουργικό του έργο και επομένως στο ρόλο του ως εν δυνάμει οργανωτή του κοινωνικού χώρου. Στη συνέχεια, ο δεύτερος άξονας θα είναι αφιερωμένος στο διοργανωτή-καλλιτέχνη και ειδικότερα στη συμβολή του στην αποδόμηση και δόμηση των κοινωνικών χώρων όπως τα μουσεία, τις δημόσιες δομές, τις αίθουσες τέχνης κτλ., ώστε αυτά να αποκτήσουν διαφορετική λειτουργικότητα και πολιτιστική κατεύθυνση. Τέλος, ο τρίτος άξονας θα οδηγήσει στις νέες τεχνολογίες που ακριβώς υπονομεύουν και ανατρέπουν τις διαιρέσεις εργασίας τόσο στο χώρο της παραγωγής όσο και της διάχυσης.

**1ος ΑΞΟΝΑΣ: Ο καλλιτέχνης ως διοργανωτής της τέχνης και του περιβάλλοντος χώρου της**

Πρόκειται εδώ για το ρόλο του καλλιτέχνη ως δημιουργού, ως εφευρέτη των δυνατών εκδοχών του κόσμου αλλά και ως κοινωνικού πρωταγωνιστή στην κατανόηση και τη «σκηνοθεσία» του κοινωνικού χώρου (Habermas). Η ανάδυση των καλλιτεχνικών πρακτικών όπου το διώνυμο «καλλιτέχνης-οργανωτής» παίζει ουσιαστικό ρόλο είναι πια μια πραγματικότητα. Αυτή η εξέλιξη, αυτή η νέα κατάσταση είναι το αποτέλεσμα των συνθηκών της τέχνης ή συνδέονται με τη δημιουργική πρωτοβουλία του καλλιτέχνη ή είναι ίσως συνέπεια από την ειδική προσέγγιση που ακολουθείται σε ιδιαίτερη περιοχή της τέχνης; Είναι δυνατόν να αναζητήσουμε αναλογία σε άλλες εποχές της ιστορίας της τέχνης για να αντιληφθούμε καλύτερα την παρούσα μορφή του διωνύμου; Ή θα πρέπει να περιοριστούμε σε μια προσέγγιση συγκριτικής κριτικής φύσεως παραμένοντας στη συγχρονία;

**2ος ΑΞΟΝΑΣ: Χώροι δράσης του οργανωτή-καλλιτέχνη**

Σε αυτή την ανάλυση το ενδιαφέρον επικεντρώνεται στο ρόλο του καλλιτέχνη ως διοργανωτή των δράσεων, εκθέσεων, φεστιβάλ, ως εξερευνητή νέων τόπων για πιο επιτελεστική εκδοχή της παραγωγής καλλιτεχνικών και πολιτιστικών προταγμάτων (projects). Ποιοι είναι αυτοί οι νέοι τόποι και χώροι που μας οδηγούν οι καλλιτέχνες-οργανωτές να εισέλθουμε;

Πρόκειται εδώ να δειχθεί πως ο καλλιτέχνης με τη δράση του αποδεικνύει οτι είναι πρωταγωνιστής στην επικράτεια της τέχνης του και στην εποχή του. Θα ληφθεί βέβαια σοβαρά υπ’όψιν η επιρροή που ασκείται από τη διεθνοποιημένη καλλιτεχνική (και όχι μόνο) σκηνή. Έτσι, είναι πολύ πιθανό να διακριθούν οι ευνοϊκές συνθήκες για την ανάδυση του καλλιτέχνη-οργανωτή (αγορά τέχνης, εκπαιδευτικά συστήματα, σχέσεις ιδιωτικού και δημόσιου τομέα). Επίσης, οι συνάφειες και οι κοινωνικοπολιτικές συγκυρίες κάθε χώρας (κάτω από τις επιταγές της παγκοσμιοποίησης, της ευρωπαϊκής και διεθνούς τάξης πραγμάτων) επηρεάζουν τελικά τη στρατηγική των οργανωτών-καλλιτεχνών; Είναι έγκυρο να μιλήσουμε για παραδειγματικές παραλλαγές; Σε ποιο βαθμό θα πρέπει να επαναπροσδιοριστούν το νόημα, ο τρόπος υπόστασης, οι προδιαγραφές, οι δεξιότητες του «καλλιτέχνη», του «επιτρόπου»/ «επιμελητή»/ «κριτικού»/ «θεωρητικού»/ «ιστορικού τέχνης»;

**3ος ΑΞΟΝΑΣ: Η σημασία των νέων τεχνολογιών**

Καθώς οι νέες τεχνολογίες μεταβάλλουν ριζικά τα συστήματα παραγωγής και διάχυσης των καλλιτεχνικών έργων καθώς και τους μηχανισμούς της σύγχρονης επικοινωνίας, οι καθιερωμένοι δίαυλοι αποδοχής της τέχνης εγκαταλείπονται ή μετατρέπονται σε διατάξεις για άλλους τρόπους έκφρασης. Σε ποιο βαθμό θα μπορούσαμε να ισχυριστούμε ότι το ερώτημα για τον καλλιτέχνη-οργανωτή συνδέεται με την αλληλοδραστικότητα, τα διάτεχνα-πολύτεχνα (interdisciplinary art), τη διατομεακότητα, τη διεπιφάνεια , τα διάμεσα (intermedia);

Ποιες είναι οι επιπτώσεις και οι συνέπειες αυτών των ανακατατάξεων για τις στρατηγικές έρευνας και διδασκαλίας στις σχολές Καλών Τεχνών, σε εθνικό/ευρωπαϊκό και διεθνές επίπεδο, ενόψει μάλιστα των προκλήσεων του 21ου αιώνα;

**Προσανατολισμός**

Aυτή η λίστα ερωτημάτων, καθώς κι η πιθανή-επιθυμητή οργανωτική δομή, που θέσαμε παραπάνω, δεν είναι ούτε εξαντλητικές ούτε βέβαια κλειστές και αυστηρά οριοθετημένες. Τα προηγούμενα λειτουργούν δηλαδή, ως μια βάση για περαιτέρω ανάπτυξη συζητήσεων και έρευνας . Επιθυμούμε εντέλει, η διεθνής συνάντηση μας να οδηγήσει σε ένα σχέδιο μελλοντικής δράσης τόσο στο επίπεδο των μελετών όσο και στο πεδίο των πρωτοβουλιών των καλλιτεχνών .